钦定古今图书集成/明伦汇编/氏族典/第126卷 > 陈道
## 钦定古今图书集成/明伦汇编/氏族典/第126卷 > 陈道

按《广东通志》：“道字克修，番禺人。祖天福，洪武初，以事
戍泗州。父荣，徙盱眙，因占籍焉。道少力学，兄克正为
河间教谕，不远千里往师之。天顺壬午，举于应天，登
甲申进士，授吏部文选主事。坐累谪南京刑部，历郎
中。清谨自持，门无私谒。丁酉，值内艰，服阕，改南京兵
部武选。甫逾年，擢知金华府。民多健讼，所牵引辄数”
十人，道一讯辄得其情，鲜挂累者。有奸豪屡起大狱，
捕置于法。在事七年，擢江西参政，历陕西左布政使，
所至以能著声。寻擢右副都御史，巡抚河南。至镇，疏
陈利害甚悉。治河防寇，动中机宜。戊午入为刑部右
侍郎。亡何，转左。寻擢右都御史，视篆南院。逾年，改南
京刑部尚书。道谙练而恕，狱无大小，悉加详慎，所谳
鲜称冤者。癸亥秩满，将赴京奏绩，以病乞休。卒。赠太
子少保，赐祭葬。为人寡言笑，慎取与，淡交游；虽尚宽
厚，至于临大事、治大狱，则持之确如也。